PS กำไร Q2-4 เติบโตเป็นขั้นบันไดซื้อลงทุนยาว Upside สูงเกิน 40%
PS รายงานยอด Presale 1H58 ที่ 2.4 หมื่นล้านบาท คิดเป็นสัดส่วน 51% ของทั้งปี ขณะที่ยอด Backlog คาดรองรับรายได้ปีนี้ไม่ต่ำกว่า 70% และแนวโน้มกำไร Q2-4/58 เติบโตขึ้นเป็นขั้นบันไดตามกำหนดโอนฯ คอนโดฯ ราคายังมี upside 42% ยังแนะนำซื้อลงทุน
7 ก.ค. 2558

บล.เอเซีย พลัส ระบุในบทวิเคราะห์ (7 ก.ค.) ว่า บริษัท พฤกษา เรียลเอสเตท จำกัด (มหาชน) หรือ PS รายงานยอด Presale ไตรมาส 2/58 อยู่ที่ 1.11 หมื่นล้านบาท ลดลง 12.4% จากไตรมาส 1/58 เนื่องจากปกติเดือน เม.ย. มีวันหยุดยาว ทำให้มีผู้เข้าชมโครงการน้อย ยอดจองจึงต่ำเพียง 2.5 พันล้านบาท แต่เริ่มฟื้นตัวดีขึ้นเป็น 4.25 พันล้านบาท และ 4.38 พันล้านบาทในเดือน พ.ค. และ มิ.ย. 2558 ตามลำดับ
ทั้งนี้ ยอด Presale ไตรมาส 2/58 มาจากยอดขายโครงการแนวราบ (สัดส่วน 85%) ระดับ 9.48 พันล้านบาท และคอนโดฯ (สัดส่วน 15%) 1.7 พันล้านบาท ตามแผนการเปิดตัว 13 โครงการ แบ่งเป็นแนวราบ 12 โครงการ มูลค่า 7.31 พันล้านบาท และคอนโดฯ 1 โครงการ คือ The Tree Elegance ติวานนท์ จำนวน 1,338 ยูนิต มูลค่า 2.7 พันล้านบาท
โดยขายได้ 47% จากที่เปิดขายบางส่วน 480 ยูนิต (เปิดตัวเป็นทางการช่วงกลางเดือน ก.ค. นี้) สำหรับยอด Presale ครึ่งปีแรกของปี 58 เท่ากับ 2.4 หมื่นล้านบาท เพิ่มขึ้น 33.5% จากปีก่อน คิดเป็นสัดส่วน 51% ของเป้าหมายที่ฝ่ายวิจัยคาดไว้ 4.67 หมื่นล้านบาท (ใกล้เคียงที่บริษัทคาด 4.7 หมื่นล้านบาท) โดยเติบโต 19.5% จากปี 2557
 
ทิศทางกำไรจะปรับตัวเพิ่มขึ้นเป็นขั้นบันไดตั้งแต่งวดไตรมาส 2-4/58 ตามกำหนดโอนฯ คอนโดฯ สร้างเสร็จใหม่ 13 โครงการ นอกจากนี้ยอดโอนฯ แนวราบน่าจะปรับเพิ่มตามยอดขาย และการลดระยะเวลาการก่อสร้างสินค้าแนวราบจาก 87 วันปี 2557 เหลือกว่า 70 วัน
ฝ่ายวิจัยคงประมาณการรายได้ขายอสังหาฯ ปี 2558 ไว้ที่ 4.6 หมื่นล้านบาท (มี Backlog รองรับรายได้ปีนี้ไม่ต่ำกว่า 70%) เพิ่มขึ้น 8.2% จากปีก่อน และกำหนด Norm Profit Margin ไว้ที่ 13.8% ลดลงจาก 15.6% ในปีก่อน เนื่องจากมีการปรับลดราคาขายเพื่อเร่งปิดโครงการ ซึ่งส่วนใหญ่เกิดขึ้นในไตรมาส 1/58 จึงกดดันมาร์จิ้นงวดดังกล่าวต่ำสุดของปีที่ 10.7% แต่แนวโน้มจะปรับตัวดีขึ้นตามยอดโอนฯ ที่จะเข้ามามากขึ้นในไตรมาสถัด ๆ ไป โดยทั้งปี 2558 คาดกำไรสุทธิ 6.39 พันล้านบาท
 
คง FV ที่ PER 12 เท่า มูลค่าพื้นฐานปี 2558 เท่ากับ 34.46 บาท มี upside สูง 42% และ คาด Div Yield เฉลี่ย 4% ขณะที่ PER ซื้อขายปัจจุบันเฉลี่ยอยู่ที่ 8.4 เท่า จึงยังแนะนำซื้อลงทุนระยะยาว